Vidruka Kool
Vidruka Kool oli erikool Lääne maakonnas Taebla vallas Vidruka külas Palivere mõisas. Kool asutati 1960. aastal, kui seni Palivere mõisas tegutsenud Palivere lastekodu tegevus lõpetati ja seal avati Palivere Erirežiimiline Internaatkool. Aastatel 1964–2007 kandis kool nime Palivere Eriinternaatkool. 2007. aastal nimetati kool ümber Vidruka Kooliks. Kool tegutses endisaegse Palivere mõisa viinaköögis, mis oli kooli tarbeks ümber ehitatud. Peale selle oli koolil eraldi internaadihoone. Vidruka Kool lõpetas tegevuse, kui see liideti 2013. aastal Haapsalu Sanatoorse Internaatkooliga. Uue kooli nimeks sai Haapsalu Viigi Kool.